“กิ่วผาวอก”

ช่องทาง AEC ล้านล้านบาท ตอน 1

**กุลฉัตร ฉัตรกุล ณ อยุธยา (****kulachatakul@gmail.com****)**

**Chief Marketing Officer บริษัท มาร์เก็ตติ้งไดอ็อกไซด์ จำกัด**

 ผมมีโอกาสได้พูดคุยกับพาณิชย์จังหวัดเชียงใหม่ “นายไพโรจน์ กุลละวณิชย์” เรื่อง **“กิ่วผาวอก”** จุดผ่อนปรนชายแดนไทย-เมียนมาร์ ทางตอนเหนือของอำเภอเชียงดาว ซึ่งเป็นช่องทางเล็กๆ บนพื้นราบ ด่านกิ่วผาวอก ตั้งอยู่บ้านอรุโณทัย หมู่ที่ 10 ต.เมืองนะ อ.เชียงดาว จ.เชียงใหม่ จุดผ่อนปรนนี้เป็นเส้นทางสำคัญในการขยายการค้าไปสู่คู่ค้าสำคัญ คือ **“เมืองตองยี”** เมืองหลวงของรัฐฉาน ซึ่งเป็นเมืองเศรษฐกิจสำคัญของเมียนมาร์ที่กำลังเติบโต มีประชากรอยู่ราว 1-2 ล้านคน มีสินค้าไทยเข้าครองตลาดมากถึง 80% ต้องการนำเข้าสินค้าจากไทยจำนวนมาก ทั้งวัสดุก่อสร้าง สินค้าอุปโภคบริโภค สบู่ ผงซักฟอก อาหารกระป๋อง เสื้อผ้า ซึ่งในอดีตมีการค้าขายชายแดนระหว่างกันยอดขายปีละ 100-200 ล้านบาทแต่ทางการเมียนมาร์ได้ปิดจุดผ่อนปรนไปตั้งแต่เมื่อ 10 ปีที่แล้ว เพราะปัญหาชนกลุ่มน้อย จุดผ่อนปรนช่องกิ่วผาวอก คือ แนวการค้าบริเวณชายแดนไม่เกิน 200 เมตร เปิดค้าขายทุกวันพฤหัสบดี , ศุกร์ และเสาร์ สัปดาห์ละ 3 วัน  เวลา 06.00-18.00 น. ซึ่งที่ผ่านมาก็เป็นเพียงการเปิดจุดผ่อนปรนแค่เพียงฝ่ายไทยเพียงฝ่ายเดียว โดยทางเมียนมาร์ยังคงไม่ยอมเปิดจุดผ่านแดนเพื่อทำการอนุญาตให้มีการ เข้า-ออก และการค้าขายระหว่างกันแต่อย่างใด แต่ขณะนี้รัฐบาลไทยกำลังผลักดันให้เมียนมาร์เปิดจุดผ่อนปรนให้เป็นด่านถาวรเพื่อเป็นการขยายการค้าชายแดนของทั้ง 2 ประเทศ เพราะกิ่วผาวอกจะช่วยย่นระยะเวลาเดินทางได้ใกล้กว่าผ่านด่านท่าขี้เหล็ก อ.แม่สายได้หลายร้อยกิโลเมตร อีกทั้งตอนนี้เมียนมาร์ก็กำลังเปิดประเทศและต้องการนำเข้าสินค้าจากไทยมาก เพื่อรองรับประชาคมเศรษฐกิจอาเซียนในปี 58 อีกด้วย โดยที่นางปราณี ศิริพันธ์ อธิบดีกรมการค้าต่างประเทศ ให้ความเห็นว่าหากเปิดกิ่วผาวอก ไทยจะใช้ประโยชน์จากการนำเข้าวัตถุดิบธรรมชาติ ซึ่งรัฐฉานยังมีทรัพยากรแร่ธาตุอุดมสมบูรณ์ เช่น แร่สังกะสี พลวง ดีบุก ซีไรต์ วุลแฟรม ลิกไนต์ และไม้สักจำนวนมาก อีกทั้งไทยยังสามารถใช้เมืองตองยีเป็นเส้นทางขนส่งสินค้าไปเมืองมัณฑะเลย์ รวมถึงประเทศบังกลาเทศได้อีก ส่วนอีก 1 จุดผ่อนปรน คือ ช่องทางบ้านหลักแต่ง หมู่ 1 ต.เปียงหลวง อ.เวียงแหง จ.เชียงใหม่ ห่างจากกิ่วผาวอกเล็กน้อย มีอาณาเขตอยู่ใกล้เคียงกับเมืองเตาะ เมืองทา เมืองสาด ซึ่งในอดีตเป็นเส้นทางเดินทัพของสมเด็จพระนเรศวร จึงเป็นเส้นทางที่เหมาะต่อการท่องเที่ยวเชิงประวัติศาสตร์ของไทย

 เมืองตองยีเป็นเมืองหลวงของรัฐฉานเมืองที่มีความสำคัญทางประวัติศาสตร์ของเมียนมาร์ นักท่องเที่ยวส่วนใหญ่ที่มีโอกาสมาเยือนต่างก็หลงรักความเงียบสงบและมิตรภาพของคนท้องถิ่นในเมืองตองยี ซึ่งเป็นชาวไทใหญ่และชนเผ่า ปะโอ ปะหล่อง ส่งผลให้เมืองตองยีเป็นเมืองที่มีความหลากหลายทางวัฒนธรรม มีเส้นทางเชื่อมโยงกับเมืองมัณฑะเลย์และเมืองเนปิดอว์ คนไทยสามารถเชื่อมโยงเส้นทางถนนกับเมืองตองยีได้ 3 เส้นทางทางได้แก่ 1) เส้นทางด่านกิ่วผาวอก-ตองยีใช้ระยะทางประมาณ 150 กิโลเมตร  2) เส้นทางอำเภอแม่สาย-เชียงตุง-ตองยี ผ่านเส้นทาง R3B ระยะทาง 475 กิโลเมตร 3) เส้นทางแม่ฮ่องสอน ห้วยต้นนุ่น-ตองยี – เนย์ปิดอว์ ที่มีระยะทางเพียง 200 กว่า กม.เท่านั้น โดยตัดผ่านพื้นที่ของรัฐฉาน – คะยาบางส่วนเข้าสู่ตองยี

 **ด่านกิ่วผาวอกถือว่ามีความเหมาะสมที่จะผลักดันให้เปิดเป็นจุดผ่านแดนถาวรในอนาคต (เหมือนแม่สาย) และเหมาะสมต่อการส่งเสริมด้านการท่องเที่ยวแก่ประชาชนในพื้นที่ ด้วยการให้ข้อมูลเรื่องราวทางประวัติศาสตร์เพื่อจูงใจให้นักท่องเที่ยวเข้ามาเที่ยวในพื้นที่ เช่น การใช้เรื่องราวของทหารกองทัพจีนคณะชาติหรือก๊กมินตั๋งเพื่อดึงดูดนักท่องเที่ยวชาวจีนและไต้หวัน การใช้เรื่องราวประวัติศาสตร์การเคลื่อนทัพของทหารในสมัยสงครามโลกครั้งที่ 2 เพื่อดึงดูดนักท่องเที่ยวชาวญี่ปุ่น หรือใช้เรื่องการเคลื่อนทัพของสมเด็จพระนเรศวรมหาราชเพื่อดึงดูดนักท่องเที่ยวชาวไทย เป็นต้น ซึ่งแนวทางดังกล่าวจะมีการดึงหน่วยงานอย่างกรมศิลปากรเข้ามาดูแลและให้ข้อมูลเกี่ยวกับพื้นที่เพื่อนำมาใช้เป็นแนวทางการนำเสนอในเชิงการค้าและการท่องเที่ยวในอนาคต** หากมีการดำเนินการสร้างถนนสายดังกล่าวแล้วเสร็จคาดว่าจะส่งผลให้มีเส้นทางกระจายสินค้า มีการพัฒนาเส้นทางการท่องเที่ยว และสร้างความเจริญแก่ประชาชนในพื้นที่ได้อีกมาก ฉบับต่อไปจะกล่าวถึงแนวทางที่ภาครัฐควรดำเนินการและข้อพึงปฏิบัติของภาคธุรกิจไทยในการค้าชายแดนไทย-เมียนมาร์ (อ่านต่อฉบับหน้า)

\*\*\*\*\*\*\*\*\*\*\*\*\*\*\*\*\*\*\*\*\*\*\*